Papersnake/gushiwen huggingface dataset:
次烟字韵答黄庭坚
苏辙（宋代）

病卧江干须带雪，老捻书卷眼生烟。
贫如陶令仍耽酒，穷似湘累不问天。
令弟近应怜废学，大兄昔许叩延年。
比闻蔬茹随僧供，相见能容醉后颠。
〈鲁直兄旧于齐州以养生见教。
〉主
论语绝句一百首
张九成（宋代）

既能委曲存商后，又不区区爱此身。
以至为奴作洪范，仲尼称谓有三仁。
南山纪游用樊榭韵·石屋
查冬荣（清代）

一径窅然深，岩厂不知昼。怪石挟云飞，古藤绕壁瘦。

此地可逃名，十笏地容构。坐久听流泉，微见夕阳漏。
叶午溪节推取道柳州适逢九日与诸同寅敬约小集
陈大猷（宋代）

殊方令节醑筵张，秋气萧森透客裳。作赋自惭司马句，登台犹羡孟嘉狂。

山凝紫气三江静，水落微霜万树黄。宴笑群公强健在，年年萸菊任徜徉。
虞美人
欧阳修（宋代）

炉香昼永龙烟白。风动金鸾额。画屏寒掩小山川。睡容初起枕痕圆。坠花钿。

楼高不及烟霄半。望尽相思眼。艳阳刚爱挫愁人。故生芳草碧连云。怨王孙。
依韵奉和司徒侍中安正堂观牡丹
强至（宋代）

独王花天晚自开，群芳臣妾漫争媒。
金刀几度裁云叶，玉席多争向斗魁。
檀口似迎迟日笑，香心肯逐疾风颓。
相君造化春工手，写入新诗意更瑰。
失调名
佚名（宋代）

欲折花枝斜插鬓。
浪淘沙
吕岩（唐代）

我有屋三椽，住在灵源。无遮四壁任萧然。

万象森罗为斗拱，瓦盖青天。无漏得多年，结就因缘。

修成功行满三千。降得火龙伏得虎，陆路神仙。
满江红·登黄鹤楼有感
岳飞（宋代）

遥望中原，荒烟外、许多城郭。想当年、花遮柳护，凤楼龙阁。万岁山前珠翠绕，蓬壶殿里笙歌作。到而今、铁骑满郊畿，风尘恶。
兵安在？膏锋锷。民安在？填沟壑。叹江山如故，千村寥落。何日请缨提锐旅，一鞭直渡清河洛。却归来、再续汉阳游，骑黄鹤。
读传灯录二首 其二
释清远（宋代）

家家门前火把子，半夜愚夫说相似。碧天如水月如钩，古今流落闲名字。
秋暮
谭国恩（清代）

不觉黄花老，秋来少倚阑。愁多辜宿酿，病久怯新寒。

持论皆卢扁，救时谁范韩。殷忧到野老，莫作杞人看。
太常乐章三十首其十酌献第六室奏大盛之舞曲
杨亿（宋代）

穆穆太宗，与天合德。
昧旦丕顯，干干翼翼。
敷祐下民，时帝之力。
永怀圣神，孝思罔极。
次韵和张元常中秋夜不见月
沈遘（宋代）

月色初无别，人心自有分。长令照清夜，犹胜掩重云。

老去欢难强，衰来饮易醺。君家富歌管，独不使人闻。
送郑谷
杨夔（唐代）

春江潋潋清且急，春雨濛濛密复疏。

一曲狂歌两行泪，送君兼寄故乡书。
暮秋
陆游（宋代）

九月山村已骤寒，看云殊怯倚阑干。
一杯浊酒栽培睡，不觉春雷起鼻端。
桂林叹雁
李渤（唐代）

三朝四黜倦遐征，往复皆愁万里程。

尔解分飞却回去，我方从此向南行。
经故翰林杨左丞池亭
徐夤（唐代）

八角红亭荫绿池，一朝青草盖遗基。蔷薇藤老开花浅，

翡翠巢空落羽奇。春榜几深门下客，乐章多取集中诗。

平生德义人间诵，身后何劳更立碑。
南溪
高鹏飞（宋代）

闻说南溪好，肩车带雨来。涧泉鸣细石，松木衣苍苔。

云笑人情薄，山随客语回。黄花幽意足，知复为谁开。
黄岩郑瀛子仙弱冠入太学五上书论时事以直闻
孙应时（宋代）

分手三年不易逢，一觞淮海酹西风。
书生君独忧当世，末路人谁识此翁。
故国青山愁夜鹤，孤舟白发映秋蓬。
归欤束缚公车疏，努力豚蹄祝岁丰。
曾仲共和予春日登滕王阁诗盖旧诗也复次韵
洪炎（宋代）

西江东畔见江楼，江月江风万斛愁。试问海潮应念我，为将双泪到南州。
素翁诗来内改一联乃复次韵以答
邵宝（明代）

赏罢松庵二老松，山灵应识古仪容。徐行日转池边树，静对云生江上峰。

宪节秋风伤旧别，郊坛春雨忆初逢。年来谢病沧洲远，只有怀贤意未慵。
春谷
释文珦（宋代）

春谷行难尽，鸡声忽一家。
溪流随雨涨，崖树受风斜。
竹地偏生菌，桐阴正养茶。
老翁年八十，不识有纷华。
病起
方翥（宋代）

淡荡光风寻户牖，迷蒙宿雾净园林。
春深燕子来无数，雨后桃花落不禁。
满江红 写怨
王夫之（明代）

离亭人散，折不了、柳丝垂绿。尽桃花、飞尽故枝，缘终难续。

雁影更沈湘岸月，鹍弦谁奏燕台筑。只空山、剩得老青蓑，掘黄独。

汗青照，文山福。紫芝采，商山禄。但荒草侵阶，脩藤覆屋。

井底血函空郑重，知音谁与挑镫读。问杜鹃、何日血啼乾，商陆熟。
十村绝句
舒岳祥（宋代）

清晨扶杖百花源，风摺乌纱半幅翻。
三十年前风月好，青楼白面碗如盆。
昼卧口占三首
张耒（宋代）

学道穷年要有得，强颜干世欲何求。
病栽薏苡无劳谤，湿要鞠藭不待搜。
丙寅三月悯雨既雨患未足
张嵲（宋代）

别墅相望汉水傍，雨容和雾晚溟濛。
出门忽见丹青树，肠断家山柿叶红。
题赵仲穆画
王璲（宋代）

十二琼楼紫翠重，万年琪树落秋风。
南朝无限伤心事，都在残山剩水中。
呈东坡
袁点（宋代）

青盖美人回凤带，绣衣男子返云车。
上天一笑浑无事，从此人间乐有余。
酒中留上襄阳李相公（李逢吉也）
韩愈（唐代）

浊水污泥清路尘，还曾同制掌丝纶。眼穿长讶双鱼断，

耳热何丝数爵频。银烛未销窗送曙，金钗半醉座添春。

知公不久归钧轴，应许闲官寄病身。
论邻人
陆游（宋代）

邻曲有米当共舂，何至一旦不相容？为善何尝分士农，尧民皆当变时雍。
寒食前三日行脚遇雨
杨万里（宋代）

信脚那知远，虽劳亦快哉。
如何寒食近，无数野花开。
碧草望中去，黑云头上来。
吾行吾自返，雨子不须催。
谢留守相公尧夫惠书及诗意爱勤重 其一
文彦博（宋代）

河阳满县花称好，仰望山川难比肩。留钥惠诗锵玉振，采毫洒比灿星联。

樽前毕集邹枚客，舟上同登李郭仙。伊叟依刘心更切，柴车促驾即言还。
丙申元日过浦城西阳岭
蔡襄（宋代）

曾侍天王玉几傍，捲帘袍色殿中央。
重宵未彻宫县乐，上宰初持万寿觞。
晓日半临幡影转，春风遍送佩声长。
今朝千里穿云岭，喜举亲舆返故乡。
游雪窦杖锡七首·妙高台
陈著（宋代）

不到兹台四十年，临风独立意悠然。
胸中多少难言事，便欲凭高叩九天。
韶石歌赠钟文学赴诏州
刘崧（元代）

古有虞帝奏韶之遗石，乃在庾岭之南曲江之侧。

盘盘兀兀三十六，秋霞流红雪凝白。重华一去不复来，落花流水空苍苔。

晴云照天紫凤没，明月绕树猿声哀。送君韶阳去，因作韶石歌。

君今南上登嵯峨，诸生环佩鸣相摩。振皇风兮返淳和，我思虞帝感慨多。

安得御气游其阿，南望苍梧吊湘波，为君日夕攀云萝。

山遥水远不可极，韶石韶石奈尔何。
过仇池
杜衍（宋代）

仇池行馆最清虚，按部由兹得柅车。
对竹祇宜思穴凤，临流不可见渊鱼。
访石泉虚馆有感
冼桂奇（明代）

草阁风烟旧，重游感慨深。石泉何寂寞，松竹自萧森。

春入蟠龙老，门悬瀑布阴。隔林啼鸟乱，如喜故人临。
九日书怀
黄文灿（清代）

阴，阳。景美，辰良。水淼淼，云苍苍。白衣送酒，黄菊傲霜。

宜赴龙山白，转临崔氏庄。无奈人情冷淡，可胜世路彷徨。

茱萸未必解灾厄，鸡犬何曾佩锦囊。只该闭门高枕仰卧，不消结伴荒郊寻芳。

谢绝了衰草残花态度，株守着浩池明月清光。
题听蛙方君写生六言
刘克庄（宋代）

少济南生十岁，与磻溪叟同庚。
陈岩方氏耆隽，后村老子师兄。
清明
孙昌胤（唐代）

清明暮春里，怅望北山陲。
燧火开新焰，桐花发故枝。
沈冥惭岁物，欢宴阻朋知。
不及林间鸟，迁乔并羽仪。
送李似之二首 其二
刘才邵（宋代）

晴虹词彩冠群才，淡墨名高北斗魁。史笔继闻登左省，庙谟今斗赞中台。

方传召命驰三节，顿使清风动九垓。想见君王偏注意，凤池虚位待公来。
西施　元夜独酌
沈谦（清代）

新年晴日暖溶溶。尚蹙损眉峰。元宵令节，无奈月朦胧。

勉强凭栏，但说乌云里，倒全见灯红。

鸾筝调苦春绣冷，人未醉、被先烘。金莲欲谢、雪又打窗栊。

伴我无聊，只有梅花在，早香绽东风。
思贤书院十首 其五 名宦祠
孙一元（明代）

绝代有新祠，松篁映林麓。岁时荐江蓠，遗爱动民俗。
观余尚书边战图二首 其一
黄瑜（明代）

灵夏城边沙草春，贺兰山下少行人。神鎗火炮兼天起，河套年年靖虏尘。
酬邦鉴见和
胡寅（宋代）

恭诵亲征诏，戈矛与子偕。叛徒三鼓竭，凯奏八音谐。

上主开宣室，群公拥泰阶。惭无经济学，感激漫装怀。
出塞曲赠林参军
陈言（明代）

入幕推英选，论兵迈古风。
卷旗收败马，锵佩揖群公。
紫塞金河里，天山弱水东。
晚风吹画角，残日让雕弓。
庙略占黄气，精神贯白虹。
丈夫期报主，看取宝刀雄。
池西亭
白居易（唐代）

朱栏映晚树，金魄落秋池。还似钱唐夜，西楼月出时。
次李元亮韵
洪刍（宋代）

邂逅何曾十日饮，乖离细数七年迟。酂侯庙下相逢处，扬子桥头握别时。

犹喜夫君诵新作，自怜衰病岂能诗。平生流水高山意，绿绮朱弦付子期。
挽张郴州 其二
曾丰（宋代）

四海郑元枢，三朝范石湖。利光腾鹗表，自足济鹏图。

芝检岂欺我，朱轓何负余。幸而廉吏传，名与泰山俱。
狱馆书情
皇甫汸（明代）

棘馆坐如焚，蓬心讵可云。肠非一夕逝，情是百忧纷。

直道难容世，孤操每离群。从来汲长孺，曾揖卫将军。
和刘汉阳见寄郎官湖佳作
郭祥正（宋代）

出郭湖光满，转山湖影凉。得名因太白，起废自刘郎。

石镜三更见，荷花一丈长。客来筹往事，兰草死犹香。
蟂矶孙夫人庙
潘果（清代）

江神踏浪朝灵宫，灵宫夫人下幽穹。女官掼甲拥前后，宝刀烂若银芙蓉。

阿兄虎视霸南国，玉颜小妹饶家风。天教帝子作之偶，明珠斗帐藏真龙。

赤壁战后老瞒惧，不敢南下驰艨艟。如何婚姻失前好，忍教与国连兵戎。

臣服魏廷亦豚犬，仲谋那足称英雄。蜀帝复仇猇亭败，永安遗诏苍黄中。

夫人有家归不得，九嶷梦断寻无踪。蟂矶自沉灵魄在，于今遗庙留江东。

庙中传芭女巫舞，报赛神鼓声冬冬。江流有尽恨无尽，疑有泪竹斑斑红。
度涂山
寇泚（唐代）

小年弄文墨，不识戎旅难。一朝事鞞鼓，策马度涂山。

涂山横地轴，万里留荒服。悠悠正旆远，騑骖一何速。

流月挥金戈，惊风折寒木。行闻汉飞将，还向皋兰宿。
次韵八咏楼
牟巘（宋代）

八咏楼中景，都从笔下收。
使君容此客，诗卷重於舟。
我颇曾三至，君应倍四愁。
潇湘与章贡，千古只同流。
即事六绝
王炎（宋代）

布衣蔬食且随缘，睡起时参柏子烟。
欲倚绳床拈白拂，何人真解意中玄。
旅中寄故人
释斯植（宋代）

世路长安里，三年别钓矶。只因吟事僻，宁免识人非。

性拙趋时少，家贫过客稀。春风归去日，同采故山薇。
次韵郑总干
方岳（宋代）

过从一笑酒瓶空，不是樵翁即钓翁。
偶种竹成俱崛强，旋移花活尚神通。
前身已化归辽鹤，醉帖犹传戏海鸿。
新贵少年吾自老，世间白发几曾公。
寒雅图
黎民表（明代）

寒山寂历野苍苍，绕树惊飞不断行。
画角一声天欲曙，金河翻落满城霜。
赠王德操
葛一龙（明代）

无日不欢然，客来犹自眠。
会当修禊后，诗在永和前。
花气熏为酒，山光冷压船。
到门幽草遍，一径踏春烟。
壬戌立冬十朋十一日陪路文周朋携提祖同访后
王洋（宋代）

倦缘闲景散闲情，人未归庵户不扃。
试拨柴烟寻宿火，旋添泉水洗茶瓶。
黄花采采盈衣袖，橡实离离傍生萍。
何日一邱藏曲折，与君同伴劚青冥。
圆禅者求颂
释正觉（宋代）

枯歇身心百不思，湛圆自照劫空时。
妙明智鉴那留垢，虚廓灵空未度丝。
的的髑髅看活眼，堂堂尘刹用閒眉。
是须恁麽承当去，鼻孔累垂识祖师。
浣溪沙（腊梅）
赵长卿（宋代）

忆为梅花醉不醒。断桥流水去无声。鹭翘沙嘴亦多情。

疏影卧无无不动，暗香浮月月微明。高楼羌管未须横。
宿楼贤寺
鲍珍（清代）

三日游庐南，遍历诸中寺。虽未造其巅，亦颇称快意。

栖贤剧幽造，李渤读书地。五老翼然临，石人宛相企。

秋深叶缀红，林密烟含翠。坐卧云绕衣，溪声裂檐际。

冰霜冷衾裯，钟磬清梦寐。凌晨礼世尊，一探珠阁秘。

老僧启塔函，示我佛舍利。玉瓶托金盘，光芒骇魑魅。

日精与月华，不可以思议。膜拜袒右肩，白椎参妙义。

我抱禽向情，未脱周何累。每耽方外游，依依不能置。

何时遂初心，料理出世事。作佛似可图，勇迈何骠骑。
华阳洞辞
游九言（宋代）

河汉澈，碧霄晴，
九华仙子到凡尘。凉夜山头吹玉笛，
纖云卷尽月分明。
夔门怀古
袁昌祚（明代）

孤城日落暮猿哀，历磴疑从北斗来。滟滪水深江岸断，高唐云尽峡门开。

偏雄未数公孙业，百战犹怜蜀相才。更欲携诗问花鸟，西瀼烟树半荒苔。
八骏图诗
元稹（唐代）

穆满志空阔，将行九州野。神驭四来归，天与八骏马。

龙种无凡性，龙行无暂舍。朝辞扶桑底，暮宿昆仑下。

鼻息吼春雷，蹄声裂寒瓦。尾掉沧波黑，汗染白云赭。

华輈本修密，翠盖尚妍冶。御者腕不移，乘者寐不假。

车无轮扁斫，辔无王良把。虽有万骏来，谁是敢骑者。
井莲坊
戴顗（宋代）

画棁文垂藻，蠲灾意已传。
哲人思厌胜，东井刻荷莲。
华亭百咏·赵店
许尚（宋代）

日日黄尘路，喧豗涨市声。
神灵自安此，不欲变名称。
山庄西崦人家
弘历（清代）

茆屋高低外植援，田收馀粒育鸡豚。惟勤耕绩终年计，不解诗书涉世论。

束帛蒲轮羞隐逸，瓦盆柿酒长儿孙。经过每为轻舆驻，质朴风犹太古存。
题剑门先寄上西蜀杜司徒
薛逢（唐代）

峭壁横空限一隅，划开元气建洪枢。梯航百货通邦计，

键闭诸蛮屏帝都。西蹙犬戎威北狄，南吞荆郢制东吴。

千年管钥谁熔范，只自先天造化炉。
夏日南园
邵雍（宋代）

夏木无重数，森阴翠樾低。
相呼百禽语，太半是黄鹂。
涵碧亭
许复道（宋代）

沿途听潺湲，蒙茸冒沙石。
谁知此山下，千里在咫尺。
潭潭光明此，皎皎心印宅。
石细泉自香，水净林逾碧。
太清无潜鳞，至弱而能力。
玉龙出苍峡，威勇壮莫敌。
风雨填空来，万夫助推激。
座中起波涛，足下殷霹雳。
我来从雄观，神意耻莫逆。
心镜净表裹，坐久万籁息。
悠然到平淡，涣若春冰释。
栖迟罗书记，想像刘宾客。
胜缘地山閒，每至忽有得。
何以谢山灵，作诗慰岑寂。
【黄钟】啄木儿
高秀文（元代）

朦胧睡巧梦成，偶一佳人伴瘦形。正温存云雨将兴，被黄鹂弄形惊醒。觉来恍惚心不定，无端阻我阳台兴，凤友鸾交化作尘。
【前腔】襄王梦仍又成，俨似当年杨太真。正欢娱再结同心，被谯楼又打三更。思思想想愁无尽，纱窗月转移花影，把我二字姻缘不得成。
【玉抱肚】静中思省，这娇人何方姓名？素不曾识面调情，平白地将人勾引。魂飞魄散，使我战兢兢，觅尽天涯不见形。
【滴溜子】思量起，思量起，怎不动情？丹青手，丹青手，难描俊英。为你，殷勤帮衬。虽然梦寐间，风流当尽。堪恨姻缘，两字欠成。
【馀文】佳期不得同欢庆，梦儿里和伊言甚？盼杀鸡形天又明。
【双调】行香子
丫髻环绦，草履麻袍，翠岩前盖座团标。块石作枕，独木为桥。摘藤花，挑竹笋，采茶苗。
【乔木查】掩柴扉静悄，不许红尘到。皓月清风为故友，肩将梨杖挑，闲访渔樵。
【拨不断】景潇潇，性飘飘，龙中自有真修妙。黄叶成堆任俺烧，白云满地无人扫，叹人间长笑。
【揽筝笆】嫌喧花，不挂许由瓢。玉兔金乌，从昏至晓。时复饮浊醪，且吃的，沉醉陶陶。把人间万事都忘，到大来散诞逍遥。
【离亭宴煞】醉时节独把青松靠，醒时节自取瑶琴操，操的是鹤鸣九皋。听水形观山色掀髯笑，也不指望归阆苑超蓬岛，直恁的清闲到老。皆说得利名轻，消磨得是非少。
余年七十辄和乐天诗以自广
吴芾（宋代）

已是年龄及七旬，田园稍给未全贫。
儿孙初识传儒业，世俗还全作贵人。
门外湖山浑可乐，沙头鸥鹭更相亲。
莫将尘事干吾虑，已向君王乞此身。
过磨盘得风挂帆
杨万里（宋代）

两岸黄旗小队兵，新晴皈路马蹄轻。
全番长笛横腰鼓，一曲春风出塞声。
鹊噪鸦啼俱喜色，船轻风须更兼程。
却思两日淮河浪，心悸魂惊尚未平。
沁园春（吴门怀古）
陈人杰（宋代）

草满姑苏，问讯夫差，今安在哉。望虎丘苍莽，愁随月上，蠡湖浩望，兴逐潮来。自古男儿，可人心事，惆怅要离招不回。离之后，似舞阳几个，成甚人才。

西风斜照徘徊。比旧日江南尤可哀。叹茫茫马腹，黄尘如许，纷纷牛背，青眼难开。应物香销，乐天句杳，无限风情成死灰。都休问，向客边解后，只好拈杯。
次韵审知十三日四绝
赵蕃（宋代）

连朝风雨已如秋，颇念林园柿栗收。
谩说为生鄙计算，迩来盐米屡关忧。
重九才四日尔风雨如此病卧殊亡聊小儿辈取酒
赵蕃（宋代）

久不观陶诗，仿佛如前生。
忽此迫重九，意是渠所我。
我方卧病迫，斋居忘昏明。
不知檐雨落，但觉奔涛声。
两儿绝可怜，弱者才五龄。
深悯乃翁惫，取酒前为倾。
岁月已如许，我衰难复荣。
但愿此可安，闾里无异情。
何必议徙居，终焉计将成。
由库舍图岭至南山口
颜检（清代）

叠嶂层峦百里程，草根怒茁树峥嵘。山开鸟道通车道，涛落松声和涧声。

水石崎岖荒碛冷，村庄零落暮烟横。东回马首情何极，又望云边捍深城。
雪观顾夫人哀诗二首
刘克庄（宋代）

吾母尤高洁，夫人亦步趋。
书窗共残烛，禅几对团蒲。
不愧顾家妇，能存赵氏孤。
郎君奉鸾诰，聊足报亲劬。
望人家桃李花
贺知章（唐代）

山源夜雨渡仙家，朝发东园桃李花。
桃花红兮李花白，照灼城隅复南陌。
南陌青楼十二重，春风桃李为谁容。
弃置千金轻不顾，踟蹰五马谢相逢。
徒言南国容华晚，遂叹西家飘落远。
的皪长奉明光殿，氛氲半入披香苑。
苑中珍木元自奇，黄金作叶白银枝。
千年万年不凋落，还将桃李更相宜。
桃李从来露井傍，成蹊结影矜艳阳。
莫道春花不可树，会持仙实荐君王。
送酥鱼头酱菜与何之忱三首 其一
谢薖（宋代）

和蜜煎膏学瓮酥，儿誇甘味比醍醐。老夫舌本不知味，强解嘲为羊酪奴。
郊行三首 其一
赵鼎臣（宋代）

柳边村径逐门成，聊许閒人到处行。去懒苦憎牛马走，归迟生怯凤凰城。
古像赞二百零五首 其一七九 李延平
孙承恩（明代）

早岁豪迈，中更纯粹。造诣既深，涵养亦至。冰壶秋月，表里莹然。

考亭雅范，濂洛正传。
二贤
孔武仲（宋代）

羲之之墨池，渊明子醉石。
人生嗜好亦天然，岂顾书淫与酒癖。
一时声价动宇宙，千古林泉记踪迹。
书固吾不能，酒亦久不吃。
支筇葱翠畔，鉴影泓澄侧。
萧然欣会间，颇类师也辟。
所慕不靳能，舍此山南宅。
次赵都使心田寿哉韵
杨公远（宋代）

非园非圃亦非坰，寸地无多好力耕。
岂藉锄犁开旷荡，但除尘垢自和平。
云收月挂天长净，水止风恬浪不生。
寿域预营真得所，王家趼室可齐名。
萧氏石冈十景诗为省身赋 其六 箬湖砦
杨士奇（明代）

嶕峣紫霞表，周回石如栉。曾逢百岁人，閒说兵戈日。
贺新郎五首 其二
奕绘（清代）

离垢仙人境。认依稀、素衣缟袂，缤纷交映。十二玉楼春正好，万点轻琼相并。

又离合、神光不定。雪溅烟霏香露滴，笑世间、桃李成蹊径。

春睡起，晓妆靓。

明珠翠羽朝临镜。韵憨憨、疏花隐叶，柔枝出梗。冷游情怀娇态度，不奈迟迟昼永。

更不奈、雨多风猛。碧水红栏幽艳处，问个中、风味何人领。

请看取，画中影。
次韵王子钦秋怀二首 其二
孙觌（宋代）

愁边种种关心事，客里纷纷见俗情。雁拆西风离思乱，鸟啼残夜旅魂惊。

江河风景悲南渡，家室仓皇问北征。沧海横流安税驾，一桴从我任平生。
句
江任（宋代）

珠盘临路泣，斗印入乡提。
军中秋兴 其二
邹贻诗（清代）

闻道孤城未解围，眼穿消息又斜晖。频看貔虎纵横去，又见虫沙散漫飞。

捷奏经时疑信半，主恩入骨死生微。正当宵旰忧勤日，鼓角声中泪洒衣。
滕王阁
张乔（唐代）

昔人登览处，遗阁大江隅。
叠浪有时有，闲云无日无。
早凉先燕去，返照后帆孤。
未得营归计，菱歌满旧湖。
刀镊黄陈二生
释惟一（宋代）

双手乖如双眼乖，等闲净出顶门埃。
几多铁额铜头汉，驻被渠侬按过来。
清平乐 极乐寺海棠花下，同子珍彦清
樊增祥（清代）

柳花无力。点上春衫碧。几曲回廊閒伫立。过尽蝶双莺支。

秾花廊树谁看。单衣小径风寒。消得玉人廊凭，新来祇有阑干。
和周元吉提刑席上得雨韵三首
袁说友（宋代）

西山忽作暮卷势，长蜺噀水驱炎晖。
雷车震动吹海立，火伞退炎如鹢飞。
天公不惮翻覆手，客醉何惜淋浪衣。
云收暑退夜空阔，归路已觉星河稀。
湖山十景·两峰插云
王洧（宋代）

浮图对立晓崔嵬，积翠浮空霁霭迷。
试向凤凰山上望，南高天近北烟低。
和彦威纪事二首
程公许（宋代）

久戍兵残将亦骄，幸时轇轕与民仇。
边关撤警久阶厉，甲胄弃残尤误谋。
淮浦方期三就绪，王官忍赋四宜休。
江城永夜欹寒枕，数尽残更有几筹。
送岳师归赣川
余靖（宋代）

千里起归思，翛然物外身。
海山经处雾，梅岭到时春。
药更开新楮，庭应长旧筠。
年衰重方术，聊此送行人。
寄无锡诸蒋
朱翌（宋代）

夜帆起奔牛，乌竿鸣五两。
百年几寒暑，两岁五来往。
竟不到惠几，闲日真难亭。
闻道几中泉，煮茗蒙珍赏。
当年京浙递，不洗牛李党。
故人在邑中，乃汉三径蒋。
欲击月下门，正想鼻雷响。
兹几君常到，此约吾又爽。
且复卜后来，归程一阳长。
志宏送石菖蒲乃菖阳也作此诗以戏之
李纲（宋代）

石上菖蒲何所拟，虬然连络龙蛇尾。寸馀九节瘦根茎，能辅五脏坚发齿。

清泉白石养案间，璀璨芬芳诚可喜。子于何处得此本，叶大根粗恐非是。

乞邻岂误进菖阳，遗我还将比芹子。物虽非是意已勤，且置盆中浸寒水。
杨朴墓
黄庭坚（宋代）

三尺孤坟一布衣，人言无复似当时。
千秋万岁还来此，月笛烟莎世不知。
西湖泛舟呈东坡
刘季孙（宋代）

西湖春意胜当年，公领笙箫泛画船。锦绣一林生水面，衣冠万画立山前。

仁恩在物禽鱼遂，喜气随人草木妍。半醉插花风调别，写真须是李龙眠。
句
戚明瑞（宋代）

鸺鹠欢喜舞南风。
唐昌观玉蕊花
王建（唐代）

一树笼𩮀玉刻成，飘廊点地色轻轻。女冠夜觅香来处，唯见阶前碎月明。
谩成三首
阮阅（宋代）

心若金兰过耳余，春来还共客东都。
几时却泛清河水，已约荆溪共卜居。
王龟龄王嘉叟木蕴之同过小园用郡圃植花韵
洪迈（宋代）

节到中和暖尚赊，东风随处起芳华。
自惭翳翳松三迳，相对萧萧马五花。
老去醉乡为日月，年来痼疾在烟霞。
午桥别墅归公手，早定淮西取白麻。
谢钱处和惠燕坐支颐莲
曹勋（宋代）

不倚蒲团有妙机，支颐真可助痴儿。辍君拄颊看山用，拯我垂头欲睡时。

燕坐巧能留蝶梦，吟髭聊复寄莲枝。从今宁有灵龟叹，一枕跏趺总不知。
读黄莘秘校卷
梅尧臣（宋代）

嵇康昔弹广陵散，商声高与宫声缓。
托名山鬼未传人，古桐纫丝丝不断。
一闻殭卧窃其音，世间虽得能亦罕。
贤明以之知盛衰，愚昧以之为忘诞。
顷年过我在芜城，忽听长拍去欲懒。
凤皇养雏飞未高，鸡鹜成群翅终短。
龙章秀骨苦轻时，继作五弦须欵欵。
如梦令（赋梁燕）
辛弃疾（宋代）

燕子几曾归去。只在翠岩深处。重到画梁间，谁与旧巢为主。深许。深许。闻道凤凰来住。
送友人还莆阳
林培（明代）

腊月风凄凄，独坐对图史。有客叩我门，揖言归故里。

故里莆之阳，壶山连九鲤。主人结茅庐，郁郁溪山里。

一笑天籁鸣，下笔烟云起。养就双羽翰，咫尺云霄拟。

何以赠君行，汀兰与江芷。
题江参山水横轴画俞秀才所藏二首
陈与义（宋代）

卷中衮衮溪山去，笔下明明开闢初。
不肯一褌为妇计，俞郎作意未全疏。
延平门高斋亭子应岐王教
张谔（唐代）

花源药屿凤城西，翠幕纱窗莺乱啼。昨夜蒲萄初上架，

今朝杨柳半垂堤。片片仙云来渡水，双双燕子共衔泥。

请语东风催后骑，并将歌舞向前谿.
潼川夏日游琴泉寺
张问陶（清代）

人天无故物，萧寺亦更名。留佛看今古，笼诗写性情。

花繁迷碣影，山静觉琴声。笑谢同游客，观空句又成。
次韵盖簿宾春
汪晫（宋代）

忽颁新历日，春事到茅帘。
心自丹如故，须应白又应。
微风和拂面，小雨冷侵帘。
酒竭妨春饮，新将齑瓮醃。
虎石
谢翱（宋代）

寺深留片石，山雨长苔新。昔日栖禅处，遗风想至人。

锡前行虎独，钟后到猿频。越客因逃暑，于兹喜挂巾。
舟行至清远县见顾秀才极谈惠州风物之美
苏轼（宋代）

到处聚观香案吏，此邦宜著玉堂仙。
江云漠漠桂花湿，海雨翛翛荔子然。
闻道黄柑常抵鹊，不容朱橘更论钱。
恰従神武来弘景，便向罗浮觅稚川。
昭君溪
李曾伯（宋代）

巴峡向来惟屈姊，汉宫奚事出明姬。
当时本有平戎术，中国难容绝世姿。
忍死定仇娄敬策，惜生不遇武皇时。
后人却恨毛延寿，断送春风入远夷。
小雨
张耒（宋代）

小雨廉纤晚，幽花寂历秋。
嘉时空冉冉，白日付悠悠。
乱思工萦恨，危肠只贮愁。
唯应时扣寂，一念万缘休。
和聂之美鸡泽官舍诗七首·苇
司马光（宋代）

索索夕风遒，渡瀼瀼朝露哀。
啅雀袅寒枝，宿萤依败叶。
眇然秋兴长，坐与江潮接。
同芳公上人游湖
韩维（宋代）

晴阳溢目尽光华，乘兴闲来步径沙。
水满不知新获稻，霜严犹放后凋花。
传心密处宁离妄，著眼高时亦是邪。
竟日清谈何所得，鱼沉鹭起各归家。
送强甫赴漳粹二首
刘克庄（宋代）

平生受用语，祖道试重拈。
御下慈亲恕，持身处女严。
民歌齐相静，守说许丞廉。
宽作期年别，吾衰勿久淹。
句
吴光（宋代）

笛弄一声横钓艇，月明千里上层楼。
三秀芝兰梅
周巽（元代）

幽兰可纫佩，紫芝曾疗饥。所以粲粲者，同行不相遗。
秋思
陆游（宋代）

雨长苍苔满钓矶，坐令秋暑歛余威。
天高月破残云出，野旷风惊蠹叶飞。
终岁鉏犁犹不饱，万家碪杵独无衣。
早知竟坐儒冠误，射虎南山未必非。
寄潘春楼年兄
霍与瑕（明代）

维此暮春，既多受祉。邦家之光，薄言观者。既见君子，岂乐饮酒。

顾我复我，亦孔之厚。四月维夏，七月流火。一日不见，子惠思我。

秋日凄凄，白露为霜。天子命我，时迈其邦。我独南行，忧心且伤。

显允君子，远于将之。旨酒斯柔，称彼兕觥。何以赠之，追琢其章。

既醉而出，出自东门。眷言顾之，英英白云。泉流既清，泛泛杨舟。

嗟我怀人，我心悠悠。念彼硕人，在水一方。怀之好音，不成报章。
抚州上元
陆游（宋代）

江月微云外，街泥小雨余。
人如虚市散，灯似晓星疏。
羁雁同身世，新霜上鬓须。
明年更清绝，鱼火对茅庐。
鸠逐妇二首 其一
胡奎（元代）

朝呼晴，暮呼雨。晴即相求雨相离，相求何离离何怒。

离合如关离怒中，青天长愿日轮红。不见鸳鸯河水上，一生交颈无惆怅。
即景 其二
庆兰（清代）

新柳才青鸟未遮，钓竿好趁夕阳斜。园中细草凭他长，多恐锄时误去花。
再和
孙应时（宋代）

庭帏日听乌鹊喜，里社相思鸡凫肥。
独身浪走一万里，忽忽平生心事违。
题广信王氏园菊本十种 其六 万卷书
郑真（明代）

芳信谁传万卷书，花神可是费工夫。凭君寄与陶居士，香露漙漙泻玉壶。
人间
蔡槃（宋代）

弃尽人间事，西风掩竹门。无人争碧嶂，有鹤伴黄昏。

扫石移云影，浇花润月痕。何须叹牢落，知我有乾坤。
次韵李校书雨中至四圣观三绝句 其二
项安世（宋代）

花片洒行廊，苔痕上赭墙。阜陵游幸处，花草亦悲凉。
石门洞
王开平（宋代）

层崖立水湄，绝壁万丝垂。
长是烟云护，不分晴雨时。
岚多琳宇湿，苔滑石桥危。
得句停舟写，春衫润不知。
秋夜
陈宓（宋代）

水清沙浅见鱼鳍，雪净天空数雁飞。
白月无瑕呈佩玦，黄花有露缀珠玑。
西风劝我繙书叶，促织催人送戌衣。
最喜蚊雷中夜静，长檠容得一灯微。
鹧鸪天
刘学箕（宋代）

山色都如归兴浓。春融融处客匆匆。岸花影里莺吟雾，江阁阴中燕受风。

凭画＿，睇层空。情衷待说几时同。不如且尽樽中绿，图得＿＿醉脸红。
自咏
陆游（宋代）

三十年前接俊游，即今身世寄沧洲。
俚声不办谐韶頀，暮气宁能彻斗牛？绿酒可人消永日，黄鹂多事管闲愁。
吹笙跨鹤何时去，剩欲平章太华秋。
登少陵原望秦中诸川太原王至德妙用有水术因用感叹
吕温（唐代）

少陵最高处，旷望极秋空。君山喷清源，脉散秦川中。

荷锸自成雨，由来非鬼工。如何盛明代，委弃伤豳风。

泾灞徒络绎，漆沮虚会同。东流滔滔去，沃野飞秋蓬。

大禹平水土，吾人得其宗。发机回地势，运思与天通。

早欲献奇策，丰财叙西戎。岂知年三十，未识大明宫。

卷尔出岫云，追吾入冥鸿。无为学惊俗，狂醉哭途穷。
寄张钦夫知严州
释宝昙（宋代）

未关西洛无宗旨，自是东家有故常。
释梵不为宁过计，江湖有道合相忘。
交君一臂风千里，老我平生梦几场。
云月烟林真杜口，何如弟子列成行。
璎珞泉
陈岩（宋代）

花花结结净无尘，却笑庄严未是真。
五色明珠光照水，湛然清净本来身。
题智门寺寄住山伊岩玉老 其一
宋伯仁（宋代）

紫微深处著招提，古迹名臣事两奇。宣子画由高庙治，越王心两孝宗知。

万竿玉立春来早，六角池深月上迟。禅定十年帘不卷，不知门外几盘棋。
满庭芳 赞重阳真人出现
马钰（金朝）

古郡登州，望仙门外，画桥车马难通。重阳师父，对众显家风。预说逢何必坏，经一纪、太守何公。嫌＊峻，令人拆毁，命匠别兴功。文登重出现，白龟莲上，端坐空中。宰公尼庞虎，得遇真容。忽见回身侧卧，祥云动、复往仙宫。人争画，家家供养，处处总钦崇。
七夕杂诗仿曝书亭体 其四
萧道管（清代）

秋声不起青杨巷，夜色平分黄篾楼。晒罢残书无个事，诗情伫到个萤流。
水云园池
卢方春（宋代）

贪山上水楼，一望一层秋。
幽抱发朗咏，惊飞双白鸥。
斯文今寂寞，诸老旧风流。
渔者亦乐此，扣舷清夜游。
摊破浣溪沙（茶词）
周紫芝（宋代）

苍璧新敲小凤团。赤泥开印煮清泉。醉捧纤纤双玉笋，鹧鸪斑。

雪浪溅翻金缕袖，松风吹醒玉酡颜。更待微甘回齿颊，且留连。
泛舟三首 其三
刘敞（宋代）

方池亦通舟，水色涵碧霄。解舟不用楫，漾漾随风飘。

中河乍纵横，顾眄幽兴饶。白鸟逃人飞，赤鲤时复跳。

稍与外物远，解襟歌且谣。安知抱忧思，谓我士也骄。
南园杂咏 水月轩
陈宓（宋代）

日夕风定时，上下映毫发。那堪秋夜半，深处著明月。
禅人写师真请赞 其十九
释慧远（宋代）

列列挈挈，硗硗聱聱。廓然无圣，平地吃交。鼻孔生三窍，眉毛只一般。

奇哉王道士，头戴桦皮冠。
都中除夕
陈昌齐（清代）

腊尽复春回，匆匆岁事催。论文犹有社，避债竟无台。

舌在诚何用，酒酣姑莫哀。田园芜未了，好与赋归来。
送方岩出帅平峒寇 其二
释居简（宋代）

漠漠江城度柳花，江南春事又天涯。绿抽秧颖秋占稼，碧凝檀云晚未衙。

风动十连咸自化，夜严千灶静无哗。书生只事毛锥子，试把轻裘缓带誇。
春雪
赵希㯝（宋代）

飞下瑶天整复斜，一番馀冻损芳华。荒荒月晓三千界，漠漠烟芳十万家。

柳外直疑先著絮，梅边浑似后开花。东风吹作巴江水，浩荡龙涛赴海涯。
放歌行
陈师道（宋代）

当年不嫁惜娉婷，拔白施朱作後生。
说与旁人须早计，随宜梳洗莫倾城。
简定国
刘摰（宋代）

原子贫非病，张生心不盲。兴随缘自足，懒与拙相成。

竹叶疑无分，金徽尚有声。幽怀谁晤语，空此望东城。
病剧就养城北玉清道院作三章 其三
姚燮（清代）

悔乃愤之几，何如慎诸后？自镜平生端，炯象毕呈丑。

猛警同晨钟，尘去复奚帚？鬼神惕我危，相待益徵厚。

坦掌偶失持，势遂邻械杻。命无侥倖存，正以顺为受。

岂真石作罂，其坚逊陶缶。
离京后作七首
张耒（宋代）

水谙送客浑无浪，风解留人却有情。
今夜榆林系帆宿，却从北斗望天心。
挽张魏公
刘过（宋代）

背水未成韩信阵，明星已陨武侯军。
平生一点不平气，化作祝融峰上云。
崔兴宗写真咏
王维（唐代）

画君年少时，如今君已老。
今时新识人，知君旧时好。
咏酒
翁绶（唐代）

逃暑迎春复送秋，无非绿蚁满杯浮。
百年莫惜千回醉，一盏能杯万古愁。
几为芳菲眠细草，曾因雨雪上高楼。
平生名利关身者，不识狂歌到白头。
再和时习五章取礼记一句·月令鹰乃学习
袁甫（宋代）

鹰犹知学况於人，羽翮冲霄具此身。
须信数飞方解熟，熟之取熟即为仁。
阻风
项安世（宋代）

阻风多日饭无羹，病酒中年睡不成。
扑面飞蚊来似鸭，闭船吹烛守如城。
良朋处处愁分袂，远客朝朝怕说兵。
石首山头逢一笑，白云相望雨新晴。
酬房杭州
顾况（唐代）

郡楼何其旷，亭亭广而深。故人牧馀杭，留我披胸衿。

满箧阅新作，璧玉诞清音。流水入洞天，窅豁欲凌临。

辟险延北阜，薙道陟南岑。朝从山寺还，醒醉动笑吟。

荷花十馀里，月色攒湖林。父老惜使君，却欲速华簪。
观庆云图
李程（唐代）

五云从表瑞，藻绘宛成图。柯叶何时改，丹青此不渝。

非烟色尚丽，似盖状应殊。渥彩看犹在，轻阴望已无。

方将遇翠幄，那羡起苍梧。欲识从龙处，今逢圣合符。
以水沈香寄吕居仁戏作六言二首 其一
谢逸（宋代）

纸帐竹窗夜永，蒲团棐几人閒。万籁声沈沙界，一炉香袅禅关。
读骚
周权（元代）

灵均忠愤不能平，写尽芳兰杜若情。底事楚烟湘雨外，梅花不肯与骚盟。
偶得李竹屋居士摘和靖先生梅诗四联演成八韵
杨公远（宋代）

池水倒窥疎影动，任渠羌管吹三弄。
碧波清浅净无痕，老榦槎牙坚耐冻。
花放羞同桃李场，香来偏恼诗人梦。
当年曾醉老师雄，翠羽双双疑作凤。
新乐府 昆明春
白居易（唐代）

昆明春，昆明春，春池岸古春流新。影浸南山青滉瀁，波沈西日红奫沦。

往年因旱池枯竭，龟尾曳涂鱼喣沫。

诏开八水注恩波，千介万鳞同日活。今来净绿水照天，游鱼鱍鱍莲田田。

洲香杜若抽心短，沙暖鸳鸯铺翅眠。动植飞沈皆遂性，皇泽如春无不被。

渔者仍丰网罟资，贫人久获菰蒲利。诏以昆明近帝城，官家不得收其征。

菰蒲无租鱼无税，近水之人感君惠。感君惠，独何人。

吾闻率土皆王民，远民何疏近何亲。愿推此惠及天下，无远无近同欣欣。

吴兴山中罢榷茗，鄱阳坑里休封银。天涯地角无禁利，熙熙同似昆明春。
晴川
陆炳（清代）

晴川书触目，亭午水波明。舟疾驱山走，云迟碍日行。

石苔齐草色，岸竹聚风声。惟是寻幽处，由来世莫争。
真珠亭
金君卿（宋代）

新寺回廊入翠微，亭前珠树斗芳菲。
寄言游者休披采，还似人怀薏苡归。
折梅二首
白玉蟾（宋代）

一朵寒香已自奇，高丫两朵更清姿。
树前树后花都绝，折了南枝折北枝。
对花杂恸 其一
王彦泓（明代）

琼香一片委轻埃，犹忆春时傍砌开。肠断江南陈叔宝，丽华身后恰归来。
望洞阳
蔡宰（宋代）

岁事今无几，清霜苦见侵。
寒深落雁渚，风急捣衣砧。
翠谷纹秋水，斑绡缬雾林。
洞阳栖隐地，楼观白云深。
月节折杨柳歌十三首 其九 九月歌
佚名（魏晋）

甘菊吐黄花。非无杯觞用。当奈许寒何。折杨柳。授欢罗衣裳。含笑言不取。
寄倩
刘摰（宋代）

近时颇少飞鸿信，几日应占喜鹊声。相见便须持宝镊，为翁衰鬓摘霜茎。
三惑
邵雍（宋代）

老而不歇是一惑，安而不乐是二惑。
闲而不清是三惑，三者之惑自戕贼。
近年薄置田亩，拟待拙著集成，变鬻以供剞劂。特恐所作不值一文，不免詅痴符之诮也。诗以志之
洪繻（清代）

吾也作诗豫买田，为口腹计谋朝饘。他日诗成待传后，吾卖吾产刊遗编。

此志非奢良易遂，此笔再支三十年。古人名山俟友声，韩公学有欧公延。

张为曾诩奉白佛，李洞亦闻铸浪仙。今人爱才非昔比，龙华会乏香火缘。

同时或邀众口谤，异时安望众目怜！「太玄」子云当瓿覆，「春秋」吕氏空门悬。

况余诗文求自适，不期众好宁非偏！冰心自携冰一卷，古调独弹古七弦。

高希万载羲皇上，旷游八极鸿濛先。放笔洪涛走淜湃，冥心造化归镵镌。

咸韶欲招里耳听，如置石鼓伶人前。倘售鼠璞自衒异，或怀燕石私蹁跹。

千金换取麻沙版，如珠弹雀玉抛砖。况破百亩灾梨枣，实益枉为虚名捐。

繄余名心终不死，子孙之计非所牵。阡陌连云亦安用，城南二顷更戋戋。

有诗有文堪掷地，无衣无食足登天。王充或作枕中秘，桓谭有待身后传。

吾书不胫走天壤，室中遑恤灶无烟。惟愁白傅将笑人，诗成未得鸡林钱！
掖门待漏
宋庠（宋代）

晓陌千槐落，严扉万盖留。
浮云低观阙，残漏急章溝。
斗柄遥临殿，参旗侧映楼。
如何轩上鹤，独忆海天秋。
寒食日三殿侍宴，奉进诗一首
李德裕（唐代）

宛转龙歌节，参差燕羽高。风光摇禁柳，霁色暖宫桃。

春露明仙掌，晨霞照御袍。雪凝陈组练，林植耸干旄。

广乐初跄凤，神山欲抃鳌。鸣笳朱鹭起，叠鼓紫騂豪。

象舞严金铠，丰歌耀宝刀。不劳孙子法，自得太公韬。

分席罗玄冕，行觞举绿醪。彀中时落羽，橦末乍升猱。

瑞景开阴翳，薰风散郁陶。天颜欢益醉，臣节劲尤高。

楛矢方来贡，雕弓已载櫜。英威扬绝漠，神算尽临洮。

赤县阳和布，苍生雨露膏。野平惟有麦，田辟久无蒿。

禄秩荣三事，功勋乏一毫。寝谋惭汲黯，秉羽贵孙敖。

焕若游玄圃，欢如享太牢。轻生何以报，只自比鸿毛。
送元诜还江东（一作送太常元博士归润州）
韩翃（唐代）

过江秋色在，诗兴与归心。客路随枫岸，人家扫橘林。

潮声当昼起，山翠近南深。几日华阳洞，寒花引独寻。
未腊而雪丰年兆也大老有诗次韵 其一
王十朋（宋代）

明年禾黍定千钟，瑞雪搀先舞晓风。更愿平淮捷书至，西平禽贼献司空。
赠从弟冽
李白（唐代）

楚人不识凤，重价求山鸡。
献主昔云是，今来方觉迷。
自居漆园北，久别咸阳西。
风飘落日去，节变流莺啼。
桃李寒未开，幽关岂来蹊。
逢君发花萼，若与青云齐。
及此桑叶绿，春蚕起中闺。
日出布谷鸣，田家拥锄犁。
顾余乏尺土，东作谁相携。
傅说降霖雨，公输造云梯。
羌戎事未息，君子悲涂泥。
报国有长策，成功羞执珪。
无由谒明主，杖策还蓬藜。
他年尔相访，知我在磻溪。
怀旧
陆游（宋代）

骏骡西过雨漫天，千里江山在眼边。
二十四年如昨梦，凭谁问讯带枷僊？
颂古六首
释道冲（宋代）

掀翻解脱脱巢窠，从此谩天布网罗。
落赚小儿犹自可，一枝横出转譊讹。
念奴娇·赋雨岩
辛弃疾（宋代）

近来何处有吾愁，何处还知吾乐。一点凄凉千古意，独倚西风寥郭。并竹寻泉，和云种树，唤做真闲客，此心闲处，不应长藉邱壑。
休说往事皆非，而今云是，且把清尊酌。醉里不知谁是我，非月非云非鹤。露冷风高，松梢桂子，醉了还醒却。北窗高卧，莫教啼鸟惊著。
饯张都巡
刘黻（宋代）

有梅横石涧，庾岭树还同。
名更因诗重，心常与月通。
期君坚老节，愧我作颓翁。
此去天风便，吹归馆阁中。
题荆公祠
徐宝之（宋代）

草树荒凉门半开，管祠人去不曾来。
漫装舒国簪貂坐，何似钟山策蹇回。
后世诗名高北斗，向时国论冷残灰。
近儒作记存东庑，一丈寒碑立翠苔。
张约斋生日
释宝昙（宋代）

何年麒麟飞上天，下视平地为秦川。
九关虎豹不敢去，为作南渡中兴年。
扶持斯文一鸣世，金钟大镛方在悬。
百年人物有如此，旧山乔木今依然。
人言广平心铁石，梅花作赋犹清便。
争如万象落吾手，颠倒捃拾无留妍。
晓窗沉水旋和墨，杂花落纸如云烟。
问渠少室果何事，一笑粲粲成真传。
春风正堕散花手，亦有舞雪相回旋。
愿公道眼皎如日，我欲以寿东家禅。
菩萨蛮
赵长卿（宋代）

新晴庭户春阴薄。东风不度重帘幕。第几小兰房。雏莺初弄黄。

悄寒春未透。不解寻花柳。只恐渐春深。愁生求友心。
再和嗣首座五诗寄舒老微老 其二
李彭（宋代）

黄生牛医儿，襟量包万顷。称讥等梦事，缓带耳不领。

公议如丹青，千载焕且炳。古人何必远，薄躬吾屡省。
拟张允怀寄内代内答十首 其六 代内答
郑文康（明代）

频年收得慰安书，画饼难充腹内饥。见说锦城无限好，锦城虽好不如归。
利州北佛龛前重于去岁题处作
苏颋（唐代）

重岩载看美，分塔起层标。蜀守经涂处，巴人作礼朝。

地疑三界经，空是六尘销。卧石铺苍藓，行塍覆绿条。

岁年书有记，非为学题桥。
阳春谣
曹勋（宋代）

临东皇，万物昌。君陶唐，宣重光。臣皋夔，熙元良。协三辰，抚万方，物无夭札人无伤。

人无伤，繄元良。锡以景福滋瀼瀼，吾君欣欣兮臻乐康。
吴道玄五云楼阁
吴镇（元代）

碧树围青幄，群峰列嶂来。卿云分五色，鹊观倚三台。

仙客乘春至，山翁向暮回。高深无限思，之子总神材。
七月十六夜海上看月二首 其一
乃贤（元代）

楼船留客宴良宵，坐看冰轮出海潮。却忆去年滦水上，夜深孤馆雪萧萧。
和邓慎思未试即事难书率用秋日同文馆为首句
耿南仲（宋代）

大轴累千箱，凫中见鹤长。
静临窗几读，爽入肺肝凉。
夸咤争求胜，疲劳忽自忘。
由来京邑贡，正合冠多方。
入徽州
刘过（宋代）

白傅庭前正解船，梦中忽已过番川。红尘冉冉行天上，黄道番番近日边。

石洞歙溪俱可砚，山肥徽路总堪田。把茅便欲侨居去，奈此功名未了缘。
次韵答方晦之
强至（宋代）

昔时英杰未伸时，胯下淮阴尚俛眉。
之子古心能自信，众人谤口不须疑。
讨论直取遗经本，芟剔宁容异说枝。
圣世尊儒君富学，等闲危涕莫交洟。
郑彦敏以诗惠小女作红黄雪牡丹次韵答之
廖刚（宋代）

玉色谁将巧染丹，妆成娇脆学应难。谢家儿女空才思，不似枝头许细看。
古意送张学谕尹献县三首 其二
孙绪（明代）

齐鲁重弦歌，燕赵多感嘅。须信秋霜威，不及冬日爱。

自从卓茂后，礼教竟何在。簿领任刻木，民命等刈艾。

君才冰玉清，一笑收万态。学宫五六年，俎豆试鼎鼐。

都将化雨几，布作阳春载。想当乐寿原，春畦尽沾溉。

行见青骢马，揽辔持风裁。
水龙吟·蓬莱风月神仙
陈著（宋代）

蓬莱风月神仙，却来平地为霖雨。乾坤清了，如今多是，退行一雨。寸寸归心，轻轩娱侍，竹溪花圃。奈君王眷眷，苍生恋恋，那肯放、钱塘渡。天也知公此意，问升平、要抽身去。把些夏潦，和些秋哨，轻轻缀住。一转移来，元勋力量，他谁堪付。待汾阳、了却中书，别又商量出处。
次韵和族弟日华寄编修诸学士之什
杨亿（宋代）

锁闱漫喜尘通籍，蓬巷无人肯顾庐。
天禄解潮才答客，集仙置顾又修书。
非烟缭绕萦珠網，流水潺湲逗石渠。
何必银台号三昧，此中更好味真如。
读杨山人诗
文同（宋代）

秋高群山空，众籁吐天窍。
霜飚击林野，岩壑起哀嘂。
萧萧寒月下，合若万鬼啸。
疑是太古魂，{左口右幽}{左口右幽}此中吊。
山人住中巘，侧耳得清峭。
谱之入文字，满卷冷雪照。
其声太凄楚，劲涩皆古调。
俗尚正淫靡，惑者自夸耀。
山人持之归，无乃取众谯。
会有知此音，相逢当一笑。
迎仙致政王修职挽词
林亦之（宋代）

晦德香泉下，秋风知几回。
襟怀如阮达，门阀自唐来。
立马曾交语，寒蛩重一哀。
生前双锦轴，亦足慰苍苔。
颂古十九首
释慧晖（宋代）

寂寂无依病正深，雪老当年痕处针。
一唤唤回春梦破，千山浑作木龙吟。
奖阜丛林
卢琦（元代）

沈沈青莲宇，隐隐闻疏钟。桂殿荒藓碧，兰阶落叶红。

水声出溪竹，石濑鸣寒松。东林有佳兴，解绶来相从。
题汪文端公松泉图
蔡新（清代）

种树添新荫，先当培其根。疏泉资灌溉，先当裕其源。

少师勤学殖，呈材依禁垣。汲深藉修绠，下笔文澜翻。

承明自献纳，公望群所尊。御赐飞白书，中有至道存。

松贞泉比洁，宝之重玙璠。赞皇平泉记，温公独乐园。

何如此清华，天语含春温。忆我追陪日，直舍邻高轩。

文漪频挹注，美植长滋繁，披图感今昔，遗韵犹堪论。

既以惠来学，复此垂后昆。始知余庆在，世业皆君恩。
击筑行和高季迪韵同张记室宪赋
徐贲（元代）

和君击筑吟，请君侧耳听。不是更容貌，谁能知姓名。

主人莫称善，坐客何须惊。酒酣欲罢奏，壮心难自平。
句
崔行检（唐代）

紫箨粉成应渐密，白云岑起未全高。

惭愧交亲问生事，一溪云鸟满床书。
道中书事
陈与义（宋代）

临老伤行役，篮舆岁月奔。
客愁无处避，世事不堪论。
白道含秋无，青山带雨痕。
坏梁斜斗水，乔木密藏村。
易破还家梦，难招去国魂。
一身从白首，随意答乾坤。
朝中措
李之仪（宋代）

翰林豪放绝勾栏。风月感雕残。一旦荆溪仙子，笔头唤聚时间。

锦袍如在，云山顿改，宛似当年。应笑溧阳衰尉，鲇鱼依旧悬竿。
金鱼
释元肇（宋代）

造物真成戏，鳞中亦有殊。黄金凡几尾，碧沼自相濡。

众口安能铄，悬腰但可模。多因名色误，不得泳江湖。
颂古五首 其四
释妙伦（宋代）

前头计较既不成，后面安排亦不是。古时若有今时人，不落他家圈里。
送姚端先辈归宁
李中（五代）

知君归觐省，称意涉通津。解缆汀洲晓，张帆烟水春。

牵吟芳草远，贳酒乱花新。拜庆庭闱处，蟾枝香满身。
道间
施枢（宋代）

一溪新绿涨晴沙，傍岸疏篱八九家。
桑叶又抽麻正长，绿阴深处响缲车。
偈颂二十首
释如珙（宋代）

日影每从窗外过，知他奔逐几时休。
虚空落地须弥碎，三世如来不出头。
题北岩定林院方丈戊戍正月二十四日携诸童稚
李新（宋代）

松岭晴烟明冉冉，石桥融水暖涓涓。
老翁百事无心计，只有寻春似去年。
和见素林公云庄杂咏八首 其五 见素洞
顾璘（明代）

白玉开洞房，药田元气湿。老龙雨四海，向晚随云入。
和饮酒二十首初夏天气微热方不欲饮偶龚仲和
唐时升（明代）

人生欢乐趣，不必求异境。
三杯恍然醉，一枕憬然醒。
此意不能言，当时心自领。
春雨麦成粒，秋风黍垂颖。
计我终岁需，谁能与五秉。¤
水调歌头 其三 送天门山长马玉相
陶安（明代）

江上两峰立，门户自天开。香芹翠绕精舍，畅望美人来。

麟凤洲翠仙骨，龙虎榜翠文物，绛帐育英才。椽笔泚银浪，澎湃走风雷。

锦盈机，冰作鉴，玉无埃。笑谈驰骋，今古况是旧经魁。

培植三年盛业，脩举前时旷典，回首把离杯。老桂吐清馥，飞步上瑶台。
题采饮山人耦耕图
陈恭尹（清代）

饮犊于上流，洗耳犹为污。采薇而食之，西山乃周土。

昔贤立人极，以作狂澜柱。制行岂不高，厥躬亦云苦。

何如扶犁翁，日以牛为伍。睅目皤其腹，不闻复不睹。

采山而饮河，安问今与古。
中宗祀昊天乐章。豫和
佚名（唐代）

天之历数归睿唐，顾惟菲德钦昊苍。

撰吉日兮表殷荐，冀神鉴兮降闓阳。
次韵馆中上元游葆真宫观灯 其二
韩驹（宋代）

玉作芙蕖院院明，博山香度小峥嵘。直言水北人稀到，也有槃姗勃窣行。
秀山霜晴晚眺与赵宾旸黄惟月联句
方回（元代）

一峰何峥嵘，万象悉匍匐。心包元气并，影立太空独。

遥瞻极乾端，俯瞰际坤轴。飘飘凌云身，杳杳送鸿目。

挥袖裨八风，开襟吞百渎。醒脾咽醇清，涤髓荡痼俗。

斗摘紫垣杓，日攀黄道毂。川令夷若奔，林诃魍魈伏。

螺蚌视三神，杯盎阅四隩。参旗摩右肩，昆苑踏左足。

营营蚁磨旋，戢戢蜂房簇。膻俎餍前臑，诗瓢悭半菽。

历测尊卢年，桴穷沃焦谷。畴非浮点沤，吾亦寄粒粟。

气形孰融结，高深谁浚矗。娲皇不能补，共工多事触。

飞思腾虚遨，殚精驰迥瞩。浩浩蔑垠涯，浑浑曷边幅。

百刻倏汐潮，九行递朏朒。达观等鹏鹪，殊趋殽燕蝠。

仙驭鞭虬螭，神驾轨骊騄。寰中无遁照，象外有玄烛。

推寻制字苍，究考画卦宓。万变既日滋，百灵遂宵哭。

某氏马锡三，何人鳌钓六。底所真蓬瀛，是间自濠濮。

佳辰每难值，奇赏讵嫌数。达士多放旷，拘儒例踧蹜。

味同侨札交，臭异智辅族。稽首礼初梅，掀髯叫馀菊。

节届小大寒，岁得中下熟。野礼讲蜡迎，侲朋阅傩逐。

皴肤剥枯藓，瘦发立冻木。青针抽麦麰，绛粒茁樱薁。

乌龙特嵯峨，白雁几湾洑。霞谯抹微绡，烟市皱轻縠。

画嶂屏横纵，字溪篆直曲。兰非灌能馨，柏岂撼可秃。

长冈脩蛇驰，短阜矮鳖缩。一塔耸锥颖，千畦界棋局。

冷祠逃鼪鼯，荒冢嚇鸱鵩。汲窟仆桔槔，穫场眠碌碡。

橡实翻箨瘦，笋萌认鞭斸。莽啼潜钩辀，篱嚼偃觳觫。

樵肩疮长镵，猎臂袒偏裻。相劳声阿邪，力作响蓬扑。

闻磬认禅窗，指幡窥佛屋。邃森踰二林，美秀埒三竺。

笼影夜龛灯，板声晓堂粥。匪经陆老学，孰识陈尊宿。

兵比休虎屯，盗俱就鲸戮。耨镈衍新畬，燧亭隳旧筑。

连营释鞞琫，四野竞畚梮。别墅喧榼壶，圜扉静敲朴。

今各有缊袍，昔俱无旨蓄。骎骎熙运开，沓沓壮观复。

闾阎一烬空，栋宇万础续。货廛富鲍鱐，米市积穜稑。

登临恣夷犹，生息赖亭毒。扫阴开晚晴，破冱作春燠。

硗畴蹙龟纹，涸浍开瓦卜。昏声沸群鸦，暮色隐孤鹜。

店遥旅叱驴，陇隔稚唤犊。鴂谣音哳嘲，偻荷步彳亍。

浦溆出渔艇，埼碛泊商舳。僧包侧肩挑，奚囊俯腰束。

护舍荒吠狺，投林倦翔速。驿蹄雷铿鍧，野燎星熠煜。

警棚报鼕鼕，栖埘呼喌喌。相与忘是非，足堪了昏旭。

矧兹瑞六霙，预云宜百谷。狐兔各深藏，蝻蝝靡遗育。

潜鱼未拨剌，骇兽或踯躅。倒影已巅崖，馀凌尚丘麓。

宿孽芽嫩黄，流澌酝娇绿。联拳一舂锄，格磔双属玉。

搯苗揽奇辛，擘蕾嗅幽馥。蛰户咸伺霆，烧痕渐矜曝。

审观寒向阑，追念暑尝酷。凉既免炮燖，温又救皲瘃。

大化有乘除，胜残无断属。是邦信巍巍，厥闻久昱昱。

淮海分扬州，斗牛躔北陆。秦汉会稽吴，隋唐新定睦。

户歌楚人骚，家佩桐君录。入笼尽参芝，盈室肯薋菉。

辉凤远媒翳，祥麟哂童牿。栋材茂椅桐，跃冶乳镠鋈。

贤守宋广平，兴君刘文叔。徵隐屈黈旒，哀茕极膏沐。

缅怀解剑耕，遐想负薪鬻。咳唾变兴亡，咄嗟异荣辱。

荛夫被儒衣，耕叟辟家塾。道味调漆胶，谊声协敔柷。

严范盛蒸尝，轩莱恪尸祝。勃兴畏后生，朋来乐私淑。

骈肩长裾曳，比屋短檠读。高科接踵武，雅德棻被服。

委巷致聘旌，徒步胹公餗。车引太仆驺，马给上林蓿。

岂惟供爪牙，固将倚心腹。文华凌屈宋，武略迈颇牧。

袁丝却腐阉，丙吉雪冤狱。差毫别同和，立界辨刚欲。

达汝媲稷皋，退吾侪绮角。中焉敛韬略，外也灭表襮。

村诂订荄箕，俚授折都郁。四经审钩弦，三秀攻珞琭。

处士傲貂绅，侠徒竞鸡鞠。里闾剧华腴，官府务涵霂。

喝雉投彩琼，落雕捷鸣骲。高赀轶陶朱，雄辨骋张禄。

美酿压郫筒，大烹椎獠犦。舞残金凤攲，歌缓翠蛾蹙。

千楼向笛吹，万室陶巾漉。馀尊沾皂隶，残炙饫童仆。

遐征罕赍粮，酗寝或枕曲。间尝极备无，一是耻嘑蹴。

金彩剪胜幡，沙囊篆符箓。秋枣溲䍧膏，冬稻熬狼臅。

城市虽冯扶，郊野尚轩喾。四时务锄耰，千村鸣杼柚。

颗粒本牛衣，丝缕出蚕䒼。䌖商何羡闽，药市勿诧蜀。

盛年念畴昔，微梦恍忽倏。已知壮心违，未觉老颜恧。

久黏簿书黐，幸脱簪冕梏。得与麋鹿群，敢兼熊鱼欲。

席珍非待聘，有玉谩韫椟。冥心同子綦，徐步效颜歜。

一麾断鹓班，百举阅饩告。仙忝真应宗，诗愧玄英属。

亲故焮妖灾，怨雠腾谤讟。字幼窘空空，省躬危毣毣。

卑飞类鹪鴳，逸步谢骅骕。庶几便帻幍，焉能事鞲絭。

双洪汹奔涛，孤派涩凝瀑。窗徒聚雪萤，袍未释银鹄。

之子虞一夔，伊人郑七穆。三足分鼎铛，两锋交箭镞。

塼埴冀良陶，粝疏就精凿。诚难角妙染，缪许啐馀莤。

狂吟动千字，豪饮辄百斛。墨淡立儿研，杯迟走童趣。

自倚大户宽，岂畏险韵复。胆痒生芒棱，唾圆洗尘醭。

登山石同憩，临流泉共匊。被褐敌裘绮，羹藜胜粱肉。

砖垆煎茱茶，瓦豆饤茈菔。园无迂叟花，亭有醉翁蔌。

棕疏摘麈柄，莎软敷狨褥。藤阴皆帷帱，松韵即筇筑。

逸兴春空云，耐交岁寒竹。山腴嘬糟狸，海异吮酱鲎。

黎斑屑鹧鸪，端眼濯鸲鹆。书穷萧衍评，奕妙王粲覆。

生平嗜好迂，我辈友谊笃。矢诗一赓酬，言志双启沃。

析理精洛伊，谈史究温涑。望之真堂堂，毛遂岂碌碌。

虞初九百篇，方朔三千牍。酸咸糅盐梅，杗桷裁棫朴。

论文如有竞，见义每相勖。燕乐思鹿鸣，切磋慕淇澳。

公直性所钟，辛勤起常夙。蘖佞请尚方，抨妖官硩簇。

扣阍幡屡举，寓直被曾襆。刚肠挫未衰，劲气老弥肃。

百粤转沅湘，九河交济泺。魂惊舞波帆，力弱掀淖辐。

道异十获禽，理难百中鹄。晞颜宁如愚，尚老且缘督。

浮荣等槐蚁，往事付蕉鹿。乐天心自怡，知命頞奚蹙。

于野同人亨，勿药无妄福。攀附联瀛登，广胖适沂浴。

寄兴本真率，成章仍丰缛。时能一来游，倾箧买醽醁。
伯成尝受学于河朔前辈鹤鸣翁其学亦宗濂洛赠
家铉翁（宋代）

南方共宗鹤山老，北方亦有鹤鸣翁，
鹤山道脉接濂洛，鹤鸣之派应与鹤山同。
九皋清闻犹历耳，谁谓九原不可起。
诜诜高弟今几人，衣钵传来二三子。
遗书定知满筐箱，夜光炜煜照行李。
在阴有鸣须有和，乘轩可贵未可喜。
君不见辽东仙子丁令威，向神清而上刷羽仪。
万人拭目看孤飞，凫鹥纷纷那能随。
石菖蒲
宗衍（元代）

露长纤纤叶，春添细细根。生涯惟水石，幽意自乾坤。
庐江道中二首
王阮（宋代）

老大添身倦，飘零减性豪。
路尘知旱苦，山瘦觉秋高。
若有持衡分，惭无汗马劳。
九原如可作，公瑾笑吾曹。
再和送岭口仓季高兄二首 其一
林希逸（宋代）

此客熬波去，初程宿暑驱。名家真凤穴，内厩待龙驹。

台自催征课，官惟守信符。少留翁必召，温国要康扶。
阴山
周文璞（宋代）

阴山祠下月如霜，不为吟猿断杀肠。
折得检花无处赏，带枝分与棹船郎。
倾杯乐 其六 林钟商调，旅怀
吴湖帆（清代）

遥步郊坰，劳飞莺燕，垂杨岸移东浦。重回首、黯然断魂，绮席阑珊，旅襟散聚。

念黄花、明日秋风零落，太苦。又何如、并携情侣。翠拾芳野，天台得寻云路雨。

每况时、频惊离绪。尽水乡萍逢，尘侵罗袜，浪逐扁舟，争奈任饥冒冷愁归去。

嗟此恨无语。还凝伫、新月依依，传将幽素。谁怜锦负年华羽。
暗香·至日逢雪，社作二首，用白石咏梅韵
夏孙桐（清代）

凤城寒色。正昨宵冻涩，西楼残笛。碾碎玉街，树树冰纹待堪摘。

云物今朝倦数，知冷入、郊坛吟笔。笑尽日、熨遍炉熏，清梦滞茸席。

香国。万花寂。问早萼怨红，半庭烟积。箭虬漫泣。瞥眼东风动遥忆。

销尽羁怀几许，白战斗、尊中春碧。便九九、图遍也，绮寮伴得。
致政通议口号
秦观（宋代）

秋空画隼照新晴，符隐庵前小队停。
玉斝金醪通缱绻，凤笙龙管入青冥。
靓妆酾酒花侵席，宝兽呀香雾满庭。
太史应占豫州分，上台星近老人星。
再和二首
刘克庄（宋代）

新岁凝严过旧冬，微和初扇八州同。
固知使者获五福，应念天民先四穷。
政召嘉祥平地雪，诗腾光怪亘天虹。
祝公相业追元佑，二虏来王九扈丰。
剑门道中遇微雨
陆游（宋代）

衣上征尘杂酒痕，远游无处不消魂。
此身合是诗人未？细雨骑驴入剑门。
次韵公才对菊见怀
姚孝锡（宋代）

发蓬新感二毛侵，尚阻清尊对菊斟。久拟芝兰同臭味，莫疑鱼鸟自高深。

食贫岂复甘秦炙，客病空怀奏楚音。挂席无由上牛斗，漫凭流水送归心。
次韵黄侍郎海棠花下怯黄昏七绝 其五
魏了翁（宋代）

稚绿茁儿拳，老红面百摺。诗坛更伏波，令我逢敌怯。
铜官窑瓷器题诗二十一首
佚名（唐代）

夜夜挂长钩，朝朝望楚楼。
可怜孤月夜，沧照客心愁。

圣水出温泉，新阳万里传。
常居安乐国，多报未来缘。

日日思前路，朝朝别主人。
行行山水上，处处鸟啼新。

祇愁啼鸟别，恨送古人多。
去后看明月，风光处处过。

一别行万里，来时未有期。
月中三十日，无夜不相思。

千里人归去，心画一杯中。
莫虑前途远，开坑逐便风。

小水通大河，山深鸟宿多。
主人看客好，曲路亦相过。

道别即须分，何劳说苦辛。
牵牛石上过，不见有蹄痕。

一月三场战，曾无赏罚为。
将军马上坐，将士雪中归。

自入新丰市，唯闻旧酒香。
抱琴酤一醉，尽日卧弯汤。

我有方寸心，无人堪共说。
遣风吹却云，言向天边月。

男儿大丈夫，何用本乡居。
明月家家有，黄金何处无。

客人莫直入，直入主人嗔。
扣门三五下，自有出来人。

君生我未生，我生君已老。
君恨我生迟，我恨君生早。

天地平如水，王道自然开。
家中无学子，官从何处来。

龙门多贵客，出户是贤宾。
今日归家去，将与贵人看。

天吞日月奣，五月已三龙。
言身一寸谢，千里重会钟。

上有东流水，下有好山林。
主人居此宅，可以斗量金。

买人心惆怅，卖人心不安。
题诗安瓶上，将与卖人看。

自从君别后，常守旧时心。
洛阳来路远，还用几黄金。

念念催年促，由如少水如。
劝诸行过众，修学香无馀。
曾宏父将游吴兴示所和叶内相八首次其韵太守亦和故并及之 其五
刘一止（宋代）

官闲亦复一笑适，理楫及此春日晴。追吟乃得伯宏父，便觉侯喜无诗声。
叠韵和霞举并视颖叔 其一
谢章铤（清代）

野草撑白骨，悲风送寒花。天意贱刍狗，物变催虫沙。

谁怜孤凤骞，翻为二鸟嗟。扪心兀自热，揽发惊已华。

哆口说名山，千秋能几家。路鬼或揶揄，村童方咿哑。

劳筋积尘土，槃涧愧烟霞。
正蒙主文教授大著宠示佳章辄继严韵仰酬盛意
度正（宋代）

冥搜窃叹眼俱高，我欲还家备百牢。
三十三人齐上去，举杯帆外送洪涛。
送人赴职任褒中
罗隐（唐代）

物态时情难重陈，夫君此去莫伤春。男儿只要有知己，

才子何堪更问津。万转江山通蜀国，两行珠翠见褒人。

海棠花谢东风老，应念京都共苦辛。
醉春风 清明日自村馆归
江岸（清代）

扑面和风暖，过耳流莺啭。落花芳草又清明，怨、怨、怨。

野外桃红，芳园柳碧，一时春晚。书积香尘满，昼永湘帘卷。

枝头杜宇却关情，劝、劝、劝。好景难逢，不如归去，依然庭院。
禅人请赞 其二
释师范（宋代）

眼里没瞳人，鼻头无孔窍。单卖赤发综，鬼见拍手笑。

世有愚痴个样僧，难为名字上传灯。
村醪二尊献张平阳
苏轼（宋代）

诗里将军已筑坛，後来裨将欲登难。
已惊老健苏梅在，更作风流王谢看。
□出定知书满腹，瘦生应为语雕肝。
□□洒落江山外，留与人间激懦官。
临江仙 同表姒华贞素、表娣席素光、媳胡级荪、女瑶分咏闺课，得织布
浦安（清代）

弹罢纺馀机上处，抛梭纤手辛勤。幽窗札札即天孙。

底须绡比雾，绝胜锦争云。

织得素光成匹好，葡萄也有新纹。并刀剪落看还频。

寒儒堪制服，贫女可裁裙。
次韵侄端臣同游藏春园
范浚（宋代）

探春著屐犯榛荒，更入名园转曲塘。红认蔬畦怜小甲，白寻梅楥得幽香。

全同花下迷山简，只欠池头语葛强。吾土信多行乐地，绝胜酒里到家乡。
迎秋
洪咨夔（宋代）

热不能堪又便秋，天公底暇与人谋。
形容如许马非马，气力几何牛戴牛。
勃勃松梢云片起，琤琤藕叶雨声留。
新凉收拾归歌板，钿合金钗万古愁。
谢张才甫筇竹杖 其二
徐积（宋代）

手中忽把一枝筇，称我逍遥林下风。不是西征车上物，临行自合与诗翁。
晓渡
宗泽（宋代）

小雨疏风转薄寒，驼裘貂帽过秦关。
道逢一涧兵徒涉，赤胫相扶独厚颜。
句 其十
程敦厚（宋代）

纛影叱㲚竿影直，雪中霜里伴松筠。
花心动（偶居杭州七宝山国清寺冬夜作）
赵鼎（宋代）

江月初升，听悲风、萧瑟满山零叶。夜久酒阑，火冷灯青，奈此愁怀千结。绿琴三叹朱弦绝，与谁唱、阳春白雪。但遐想、穷年坐对，断编遗册。

西北欃枪未灭。千万乡关，梦遥吴越。慨念少年，横槊风流，醉胆海涵天阔。老来身世疏篷底，忍憔悴、看人颜色。更何似、归欤枕流漱石。
夏日
冒德娟（清代）

芭蕉深绿映疏窗，高柳蝉鸣昼景长。闷卷珠帘看日影，鸳鸯相并立池塘。
过山人所居因寄诸遗补
钱起（唐代）

空谷春云满，愚公晦迹深。一随玄豹隐，几换绿萝阴。

绝径人稀到，芳荪我独寻。厨烟住峭壁，酒气出重林。

蝴蝶晴还舞，黄鹂晚暂吟。所思青琐客，瑶草寄幽心。
次韵因上人晚菊简魏定父
王之道（宋代）

道人如青松，孤高不成业。
爱此黄金花，萧然有淳风。
新诗皎秋月，警我野性慵。
佳意不在酒，此身今醉翁。
寄瑞应经疏及注阴符经与体元上人
释智圆（宋代）

瑞应阴符尽索看，封题欲寄意盘桓。自惭才识非通敏，不得同归得异端。
以诗句咏梅·林中笑破冰霜面
方蒙仲（宋代）

澹寂自天姿，逢人借颜色。
一笑比河清，希仁太孤特。
同尧民游灵源庙廖献臣置酒用马陵二字赋诗二
黄庭坚（宋代）

灵源庙前木，我昔见拱把。
七年身屡到，郁郁荫檐瓦。
春风响马衔，竝辔客萧洒。
更愿少尹贤，置酒意倾写。
斋堂有佳处，花柳轻娅姹。
莲塘想旧叶，稻畦识枯苴。
开关抚洪河，黄流极天泻。
忆昔武皇来，系璧沈白马。
从官亲土石，襁负至鳏寡。
空余瓠子诗，哀怨逼骚雅。
白圭自圣禹，今谁定真假。
晁子发谠言，圣功谅难亚。
排河著地中，势必千里下。
移民就宽闲，何地不耕稼。
此论似太高，吾亦茫取舍。
有器可深川，吾未之学也。
南柯子（六和塔）
仲殊（宋代）

金甃蟠龙尾，莲开舞凤头。凉生宫殿不因秋。门外莫寻尘世，卷地江流。霁色澄千里，潮声带两洲。月华清泛浪花浮。今夜蓬莱归梦，十二琼楼。